Id-Deċiżjoni tal-Kummissjoni
tad-29 ta' Ottubru 1999
li toħloq programm ġdid tal-Komunità b'tabelluni statistiċi li għandhom ikunu mpoġġija fit-Tabular Data Bank (BDT) tas-sistema Eurofarm
(notifikat bid-dokument numru K (1999) 3455)
(1999/799/KE)
IL-KUMMISSJONI TAL-KOMUNITJIET EWROPEJ,
Wara li kkunsiderat it-Trattat li jistabbilixxi l-Komunità Ewropea,
Wara li kkunsiderat ir-Regolament tal-Kunsill (KEE) Numru 571/88 tad-29 ta' Frar 1988 dwar l-organizzazzjoni ta' l-istħarriġ tal-Komunità fuq strutturi ta' ażjendi agrikoli(1), kif l-aħħar emendat mid-Deċiżjoni tal-Kummissjoni 98/377/KE(2) u b'mod speċjali t-tieni subparagrafu tal-punt 2 tal-Anness II kif ġej;
Billi:
(1) Bid-Deċiżjoni 97/341/KE(3), il-Kummissjoni stabbiliet il-programm tal-Komunità ta' tabelluni għat-Tabular Data Bank (BDT) tas-sistema Europafarm; billi bidliet konsiderevoli fil-lista tal-karatteristiċi li għandhom ikunu spezzjonati ġew iffissati bid-Deċiżjoni tal-Kummissjoni 98/377/KE fejn għandu x'jaqsmu l-istħarriġ estensiv ta' l-istrutturi li għandhom isiru fl-1999/2000; billi programm ġdid ta' tabelluni tal-Komunità għat-Tabular Data Bank (BDT) għandu għaldaqstant ikun stabbilit;
(2) Il-programm ta' tabelluni għandu jkun jaqbel mal-punt 13 tal-Anness II tar-Regolament (KEE) Numru 571/88, li tgħid li t-tabelluni ta' ġol-BDT m'għandhomx jippermettu identifikazzjoni diretta jew indiretta tal- ażjendi;
(3) Il-programm ta' tabelluni għandu jqis il-bżonn dejjem jikber ta' dawk li jużawhom għall-informazzjoni li tirrifletti aħjar il-bżonnijiet informattivi tagħhom;
(4) It-tabelluni għall-livelli varji ta' aggregazzjoni għandhom ikunu diżinjati b'tali mod li jieħdu f'kunsiderazzjoni l-fiduċja statistika tar-riżultati ta' l-istħarriġ;
(5) Fil-kuntest tar-riforma tal-politika agrikola komuni, hemm bżonn ta' informazzjoni fit-tul sabiex tkun tista' tiġi segwita t-tendenza ta' l-iżvilupp ta' l-istruttura tar-razzett; din it-tip ta' informazzjoni għandha tkun faċilment u fl-iqsar ħin possibli disponibbli għal minn irid jużaha. Għaldqastant hemm bżonn li r-riżultati ta' l-istħarriġ tal-Komunità dwar l-istrutturi ta' l-irziezet, li saru fil-perijodu ta' bejn l-1988 u l-1997, disponibbli fid-database tal-BDT tkun disponibbli wkoll fil-programm ġdid ta' tabelluni.
(6) Il-miżuri li għalihom hemm provvediment f'din id-Deċiżjoni huma skond l-opinjoni tal-Kumitat Permanenti għall-Istatistiċi Agrikoli,
ADOTTAT DIN ID-DEĊIŻJONI
Artikolu 1
1. Għall-istħarriġ estensiv tal-beni agrikoli għall-1999/200, il-programm tal-Komunità tat-tabelluni għat-Tabular Data Bank (BDT) tas-sistema Eurofarm, kif provdut f'L-Anness II tar-Regolament (KEE) Numru 571/88, għandu jkun stipulat fl-Anness ta' din id-Deċiżjoni.
2. Sabiex tkun disponibbli informazzjoni komparabbli fuq medda ta' żmien, l-program il-ġdid ta' tabelluni msemmi hawn fuq huwa applikat ukoll għall-informazzjoni li kienet miġbura fil-kuntest ta' l-istħarriġ tal-Komunità dwar l-istrutturi tal-ażjendi agrikoli fl-1989/90, 1993, 1995 u 1997. Dawn it-tabelluni addizzjonali għall-stħarriġ preċedenti huma parti integrali tal-programm ġdid ta' tabelluni BDT u ser ikunu inklużi wkoll fid-database tat-tabelluni BDT tas-sistema Eurofarm.
Artikolu 2
1. L-informazzjoni statistika maħżuna fit-Tabular Data Bank (BDT) m'għandiex tkun disponibbli għal minn ikun irid jużaha qabel ma l-Uffiċju ta' l-Istatistiċi tal-Komunitajiet Ewropej, flimkien ma' l-Istati Membri, ma jgħid li hi konformi mal-kriterji w ir-regoli li jiggvernaw il-kunfidenzjalità statistika u l-fiduċja li għamdhom jitwaqqfu flimkien ma' l-Istati Membri.
2. It-tabelluni msemmija fl-Artikolu 1 u t-tabelluni ad hoc definiti fil-punt 15 tal-Anness II għar-Regolament (KE) Numru 571/88 għandhom ikunu maħżuna inizjalment f'kolonna speċjali fit-Tabular Data Bank (BDT), li l-aċċess għaliha jkun ristrett għall-Uffiċju ta' l-Istatistiċi tal-Komunitajiet Ewropej u s-servizzi statistiċi ta' l-Istati Membri għat-tabelluni li jikkonċernaw il-pajjiżi tagħhom stess.
3. It-tabelluni ad hoc, li għalihom is-servizzi kompetenti ta' l-Istati Membri jkunu żguraw il-kunfidenzjalità u l-fiduċja statistika, jistgħu jkunu introdotti wkoll fit-Tabular Data Bank (BDT) jekk ikunu ta' interess ġenerali.
Artikolu 3
Din id-Deċiżjoni hi indirizzata lill-Istati Membri.
Magħmul fi Brussel, fid-29 ta' Ottubru 1999.